EMC โล่งอก! ตลท. ปลดเครื่องหมาย NP แล้ว
EMC โล่งอก! ตลท. ปลดเครื่องหมาย NP หลังพบว่าผู้สอบบัญชีไม่ถูกจำกัดขอบเขตโดยผู้บริหาร กรณีผู้สอบบัญชีไม่ให้ความเชื่อมั่นต่องบการเงิน
29 มิ.ย. 2559

ผู้สื่อข่าวรายงานว่า ตลาดหลักทรัพย์แห่งประเทศไทย ปลดเครื่องหมาย NP (Notice Pending) และขึ้นเครื่องหมาย NR (Notice Received) หลักทรัพย์บริษัท อีเอ็มซี จำกัด (มหาชน) หรือ EMC เนื่องจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้พิจารณางบการเงินประจำปี 2558 สิ้นสุดวันที่ 31 ธ.ค. 2558 และไตรมาสที่่ 1 ปี 2559 สิ้นสุดวันที่ 31 มี.ค. 2559 แล้ว ไม่พบว่าผู้สอบบัญชีไม่แสดงความเห็นต่องบการเงินของบริษัท เนื่องจากการถูกจำกัดขอบเขตโดยผู้บริหารหรือการจัดทำงบการเงินไม่เป็นไปตามมาตรฐานการบัญชีแต่อย่างใด โดยขึ้นเครื่องหมาย NR ในวันที่ 29 มิ.ย. 2559
อนึ่ง ก่อนหน้านี้ ตลาดหลักทรัพย์แห่งประเทศไทยขึ้นเครื่องหมาย SP (Suspension) และ NP (Notice Pending) กรณีผู้สอบบัญชีไม่ให้ความเชื่อมั่นต่องบการเงินสิ้นสุดวันที่ 31 มีนาคม 2559 บนหลักทรัพย์ EMC เนื่องจากบริษัทได้นำส่งงบการเงินสิ้นสุดวันที่ 31 มีนาคม 2559 ฉบับที่ผ่านการสอบทานมายังตลาดหลักทรัพย์ฯ
โดยผู้สอบบัญชีไม่ให้ความเชื่อมั่นต่องบการเงินของบริษัททำให้ตัวเลขผลการดำเนินงานและฐานะการเงิน ของบริษัทที่ปรากฏในงบการเงินอาจไม่แสดงค่าที่แท้จริงของกิจการซึ่ง ก.ล.ต. อาจสั่งการให้บริษัทแก้ไขงบการเงินได้ โดยขึ้นเครื่องหมาย NP เมื่อวันที่ 17 พ.ค. 2559 